# Ordensreglement for Høydalsmo skule

*Heimel: Ordensreglementet fastsetjast av Samarbeidsutvalet ved Høydalsmo skule med heimel i lov av 17. juli 1998 om grunnskulen og den vidaregåande opplæringa (Opplæringslova) § 9 A-10.*

**§ 1 Formål**

Ordensreglementet skal fremje respekt, kunnskap, aktivitet, tryggleik og utvikling. Det skal også danne grunnlag for vurdering av orden og åtferd.

**§ 2 Verkeområde**

Ordensreglementet gjeld:

* for elevane på Høydalsmo skule.
* når skulen har ansvar for elevane, altså i undervisningstimar, friminutt, på skulevegen og på arrangement i skulens regi, som joletrefest og aksjonskveld.
* på turar i regi av skulen, som Oslotur, leirskule, volleyballturnering osb.
* i det digitale rom, inkludert handlingar i sosiale media og på sms.
* også når skulen ikkje har ansvar for elevane, dersom elevanes åtferd utanfor skuletida påverkar skulekvardagen

I tillegg høyrer turreglement for 10. klassetur med Kvite Bussar (vedlegg 1) og Tokke kommunes regelverk for bruk av datamaskiner i skulen (vedlegg 2) inn under ordensreglementet.

Skulen pliktar å gjere elevar og føresette kjende med ordensreglementet.

**§ 3 Orden**

Elevane skal ha god orden. Det er god orden å:

1. møte presis og førebudd til undervisninga.
2. ha med naudsynte læremiddel og utstyr. Anna utstyr takast berre med etter avtale med lærar.
3. ha orden i skulesakene og halde det reint og ryddig rundt seg.
4. handsame PC i samsvar med kommunes datareglement.
5. gjere arbeid ein blir pålagt så godt ein kan og til rett tid.

**§ 4 Åtferd**

Elevane skal ha god åtferd. Det er god åtferd å:

1. vere hyggelege og høflege med kvarandre, og bidra aktivt til eit godt skulemiljø for alle.
2. rette seg etter bussjåføren og følgje trafikkreglane.
3. følgje beskjedar og delta aktivt i skulearbeidet.
4. vise respekt for skulens og andres eigendelar.
5. vere på skulen og delta i undervisninga heile skuledagen.
6. nytte påkravd tryggingsutstyr, til dømes hjelm i Oftejordet og på skøytebanen.

Det er ikkje god åtferd å:

* 1. banne eller bruka anna grovt språk.
	2. mobbe eller på andre måtar krenke andre fysisk, verbalt eller digitalt, eller stilletiande godta at andre gjer dette. Sjå også *Handlingsplan for eit godt skulemiljø i Tokke*.
	3. nytte vald eller trugsmål.
	4. drive med farleg leik, som leikeslossing og snøballkasting.
	5. unnlate sikkerheitsutstyr der det er påkrevd.
	6. ha med, vere påverka av eller nytte snus, røyk og andre rusmiddel.
	7. ha med farlege gjenstandar eller våpen på skulens område.
	8. fuske eller forsøke å fuske på prøver eller innleveringar.

 I skuletida må elevar gjere avtale med lærar for å kunne:

1. bruke mobiltelefon.
Dersom elevar av ulike grunnar må ha med seg mobiltelefon, gjeld følgjande:

1.-4.kl. – føresette melder til kontaktlærar. Mobiltelefonen leverast til lærar og låsast inn ved skulestart, og må hentast hjå lærar ved skuleslutt.

5.-10.kl. – mobiltelefonen låsast inn i mobilhotell ved skulestart, og må hentast ved skuleslutt.

Dersom mobiltelefonen blir bruka i undervisninga er det berre til dette undervisningsformålet.

1. forlate skulens område
2. ha med søtsaker, tyggis, snacks o.l.

**§ 5 Sanksjonar**

Ved brot på ordensreglementet nyttast følgjande sanksjonar:

1. Eleven skrivast opp med merknad i skulen sitt administrasjonssystem. Eleven får beskjed om dette.
2. Dersom eleven er meir enn 15 minutt for sein til ein time, vert det rekna ein times fråver i tillegg til ordensmerknad.
3. Ved gjentakande eller grove brot blir heimane kontakta raskt, munnleg eller skriftleg.
4. Samtale med rektor. Føresette bør vere med ved alvorlege brot/sanksjonar
5. Møte mellom elev/føresette, lærar og rektor.
6. Midlertidig eller permanent skulebytte.
7. Ved gjentakande eller grove brot på reglane, kan elevar i ungdomsskulen få nedsett ordens- eller åtferdskarakter. Ein hovudregel er at 15 ordensmerknadar fører til nedsett ordenskarakter, med skriftleg varsel heim på 10 merknadar, medan 6 åtferdsmerknadar fører til nedsett åtferd, med skriftleg varsel heim på 3 merknadar. Det må likevel utøvast skjønn når karakter skal setjast, mellom anna ved grove brot og med tanke på korleis merknadane er fordelt gjennom semesteret.
8. Gjenstandar inndragast dersom dei bryt mot nokre av punkta i § 3 eller § 4.
9. Gode kan inndragast, til dømes tilgang på inneordning eller tilgang på data/nettverk, jf. også regelverket for bruk av datamaskiner i skulen.
10. Hærverk må den ansvarlege betale for, jf. Skadeerstatningslova. Pålegge oppgåver før eller etter skuletid for å rette opp skade som eleven er ansvarleg for.
11. Bortvising – for 1. – 7. trinn einskilde timar eller resten av skuledagen; for 8. – 10. trinn kan elevar ved alvorlege eller gjentekne brot på ordensreglementet visast bort i inntil tre dagar.
12. Attsitjing og oppmøte utanom ordinær skuletid.
13. Melding til politi eller konfliktråd om straffbare forhold.
14. Dersom elevane ikkje rettar seg etter sanksjonar, blir det pålagt nye sanksjonar.
15. Fysisk refsing eller anna krenkjande handsaming skal ikkje nyttast.

**§ 6 Framgangsmåte**

Skulen skal sørge for at avgjerd om sanksjon blir tatt på eit forsvarleg grunnlag. Eleven skal få høve til å uttale seg til den som skal ta avgjerda før denne er tatt, og viss mogleg få høve til å gjere opp for seg. Avgjerda skal grunngjevast. Ved avgjerder av særleg betydning skal avgjerda vere skriftleg. Skulen skal informere føresette om hendinga og kva for sanksjonar som er nytta. I alvorlege saker skal dei føresette involverast snarast råd. Før avgjerd om bortvising vert fatta, skal skulen ha vurdert andre sanksjonar eller hjelpetiltak. Bortvising ut over to klokketimar er eit einskildvedtak etter Opplæringslova § 9A-11, jf. Forvaltingslova § 2. Føresette til elevar på 1. – 7. trinn skal varslast før elevar vert vist bort for resten av skuledagen. Sanksjonar som vert sett på som einskildvedtak, t.d. bortvising og skulebytte, følgjer sakshandsamingsreglane i Forvaltningslova.

I saker der elevar ikkje opplever at dei har eit trygt og godt skulemiljø, skal skulen straks reagere i samsvar med Opplæringslovas § 9A.

*Ordensreglementet for Høydalsmo skule vart einstemmig vedteke i SU/SMU-møte 05.06.2018, og revidert i SU/SMU-møte 29.10.2019.*

# Rammer på skulen

* På morgonen skal sekkane settast under leskuret eller ved inngang til samfunnshuset
* Lærarane møter ved døra når timen tek til
* Elevane reiser seg og helsar når ein ny vaksen kjem inn i klasserommet
* Elevane ryddar pulten etter timen
* Klasserom og hyller skal vere rydda og oversiktlege
* Ha bind på bøkene og ta godt vare på dei
* Det er viktig at me tar vare på skulen og set ting tilbake på plass etter bruk
* Levande ljos tenner me berre kring høgtider og i situasjonar det er naturleg. Ljosa skal då stå på bord og i skikkelege ljosestakar utan farleg pynt
* På Høydalsmo skule brukar me innesko